लघुवित्तको विरोधमा पीडितको अनसन
बचत गर्ने र बिनाधितो ऋण दिने भन्दै चर्को व्याज लिएर आर्थिक शोषण गरेको भन्दै लघुवित्त वित्तीय संस्थाविरुद्ध पाल्पामा ऋणीले अनसन थालेका छन् ।
बिन्दु थापा पाल्पा, चैत २३ गते । बचत गर्ने र बिनाधितो ऋण दिने भन्दै चर्को व्याज लिएर आर्थिक शोषण गरेको भन्दै लघुवित्त वित्तीय संस्थाविरुद्ध पाल्पामा ऋणीले अनसन थालेका छन् । पाल्पाका विभिन्न स्थानबाट भेला भएका पीडित नागरिकले लघुवित्त वित्तीय संस्थाबाट  लिएको ऋण मिनाहा हुनुपर्ने माग गरेका हुन् ।गरिब जनतालाई ब्याज अनुदानमा ऋण प्रदान गर्नुपर्ने, अहिलेसम्मको बचतको व्याजसहित ऋण चुक्ता गरिदिनुपर्ने लगायतका माग राखेर उहाँहरू अनिश्चितकालीन रिले अनसनमा उत्रनुभएको छ । ऋण लिँदा सस्तो ब्याजदर भन्ने र पछि ४२ प्रतिशतसम्म असुल्ने गरेको सङ्घर्ष समितिकी अध्यक्ष कृष्णमाया आलेले बताउनुभयो । ‘हामीलाई बचत गर्न पठाउने हाम्रै पैसा लगानी गर्ने र हामीलाई नै फसाउने गरेका छन्’ उहाँले भन्नुभयो, ‘यो आन्दोलन त्यसै सकिने छैन ।’ पाल्पाका गाउँ र सहर बजारमा महिला समूह गठन गर्दै बिनाधितो ऋण दिने प्रलोभनमा पीडित बनाएको उहाँहरूको भनाइ छ । आन्दोलनमा उत्रिएसँगै मंगलबार जिल्ला प्रशासन कार्यालयमा ऋण मिनाहाको माग गर्दै ज्ञापनपत्र बुझाएका छन् । साथै प्रशासन अगाडि धर्ना बसेर विरोध गर्दै अनसनमा बसेका छन्  । आन्दोलनमा होमिनुभएकी तानसेन नगरपालिका २ की कुन्ता बस्यालले आफूले कुखुरापालन गर्न ऋण लिएको तर बैङ्कका कर्मचारीबाट गाली, दुर्व्यवहार गरेर मानसिक पीडा दिएको बताउनुभयो । माथागढी गाउँपालिका –२ रुप्सेका वीरबहादुर विकका अनुसार पाल्पाको निस्दी, माथागढी, तानसेन नगरपालिका, बगनासकाली, तिनाउलगायतका स्थानबाट लघुवित्तका ऋणी भेला भएर अनसन बसेका छन् । लघुवित्त वित्तीय संस्थाले ग्रामीण भेगमा गएर व्यापार व्यवसाय, उत्पादन र प्रवर्धनमा वार्षिक १५ प्रतिशत व्याजमा विनाधितो ऋण आश्वासन दिने र पछि विभिन्न बहानाबाजी गर्दै ३६ प्रतिशत लिनेगरेको गुनासो पीडितले गरेका छन् ।